**ELŐTERJESZTÉS**

**Javaslat a Megyei Művelődési és Ifjúsági Központ átadásával kapcsolatos döntés meghozatalára**

A szombathelyi 5941/7 hrsz.-ú – természetben a Szombathely, Ady tér 5. szám alatti – kivett kultúrház megnevezésű ingatlan a Magyar Állam tulajdonában van, a tulajdonosi jogokat a Magyar Nemzeti Vagyonkezelő Zrt. gyakorolja. Az MMIK épülete 2012. december 20-án a Vas Megyei Önkormányzat tulajdonából jogutódlással átkerült a Magyar Állam tulajdonába.

Az ingatlan vagyonkezelőjével a Szociális és Gyermekvédelmi Főigazgatósággal, Szombathely Megyei Jogú Város Önkormányzata az 576/2013. (XI.28.) Kgy. sz. határozat alapján 2013. december 12. napján üzemeltetési szerződést kötött 2014. május 31. napjáig terjedő határozott időtartamra vonatkozóan. Az üzemeltetési szerződés a 170/2014. (IV.24.) Kgy. számú határozattal – az üzemeltetési szerződés 2.1. pontja alapján az önkormányzat egyoldalú nyilatkozatával – határozatlan időre meghosszabbításra került.

Az üzemeltetési szerződés 2.3. pontja alapján Szombathely Megyei Jogú Város Önkormányzata saját fenntartású intézményével, az AGORA Szombathelyi Kulturális Központtal 2014. április 2. napján használati megállapodást kötött.

A Szociális és Gyermekvédelmi Főigazgatóság időközben kérte vagyonkezelői jogának megszüntetését, amelyet a Közgyűlés a 312/2017. (X.26.) Kgy. sz. határozatában tudomásul vett. Az új vagyonkezelő kijelöléséig – így jelenleg is – a Magyar Nemzeti Vagyonkezelő Zrt. gyakorolja a tulajdonosi jogokat, a vagyonkezelő által kötött szerződéses jogviszonyokba a vagyonkezelő helyébe lépett a hatályban lévő szerződés módosítása nélkül.

Mindeközben az ingatlan tulajdonosának személyében is változás történik, ugyanis az egyes vagyongazdálkodási kérdésekről, illetve egyes törvényeknek a jogrendszer koherenciájának erősítése érdekében történő módosításáról szóló 2021. évi CI. törvény szerint az ingatlan a Kárpát-medencei Művészeti Népfőiskola Alapítvány tulajdonába kerül nevelési, oktatási és felsőoktatási feladatai ellátásának elősegítése céljából.

A törvény alapján az ingatlanjuttatással egyidejűleg az ingatlanban elhelyezett ingóságok a törvény erejénél fogva szintén az Alapítvány tulajdonába kerülnek. A tulajdonjog ingatlan-nyilvántartásban történő átvezetése érdekében megkötésre kerülő megállapodás előkészítése az Alapítvánnyal már folyamatban van. Tekintettel arra, hogy a jogszabály 2021. június 29. napján hatályba lépett, az MNV Zrt. álláspontja szerint már nem jogosult önállóan döntést hozni, az Alapítvány írásos hozzájárulása szükséges bármely jogügylet döntéshozó részére történő előterjesztéséhez.

Az MMIK-nak az elmúlt évben 46 millió forint kiadása volt, amelyhez képest csak 18,8 millió forint bevételük keletkezett, így a tavalyi évben az épület üzemeltetése mintegy 27,2 millió forint kiadást jelentett az Önkormányzatnak. A 2014-től 2020-ig terjedő időszakban összesen 137.229.513,- Ft veszteséget termelt az intézmény.

A 60/2020. (V.21.) PM. sz. határozatban egyetértettem azzal, hogy a Weöres Sándor Színház közös működtetésére irányuló megállapodás 14. pontja alapján, a megállapodás aláírását követő 90 napon belül az Emberi Erőforrások Minisztériuma és az Önkormányzat külön szerződésben intézkedjen az önkormányzat fenntartásában lévő Megyei Művelődési és Ifjúsági Központ működtetésének Magyar Állam által kijelölt szervezet vagy intézmény részére történő átadásáról. Fenti megállapodás 2020. május 29-én aláírásra került.

A rendkívül leromlott állapotban lévő ingatlan fejlesztése és működésének biztosítása érdekében szükséges az üzemeltetési szerződés megszüntetése és ezzel egyidőben az ingatlannak a Magyar Művészeti Innovációs Központ Nonprofit Kft. (továbbiakban: MMIK NKft.) részére történő ingyenes használatba adása.

Az MNV Zrt. tájékoztatása szerint az ingatlan leendő kezelője, az MMIK NKft. az ingyenes használati megállapodás tervezetét 2021. július 13. napján elfogadta.

Az MNV Zrt. arról is tájékoztatta Önkormányzatunkat, hogy a tárgyi ügynek az MNV Zrt. Igazgatósága részére történő előterjesztéséhez szükséges a Tisztelt Közgyűlés határozata, valamint az Alapítvány hozzájáruló nyilatkozatának rendelkezésre állása is.

Javaslom, hogy a Szociális és Gyermekvédelmi Főigazgatóság és Szombathely Megyei Jogú Város Önkormányzata között 2013. december 12. napján létrejött üzemeltetési szerződés közös megegyezéssel 2021. augusztus 15. napjával kerüljön megszüntetésre. Az üzemeltetési szerződés 6.1. pontjában foglaltak szerint a felek a szerződést közös megegyezéssel, írásban bármikor megszüntethetik.

A birtokátruházási eljárás lefolytatására a megszüntető megállapodás létrejöttét követő 30 napon belül előre egyeztetett időpontban kerül sor.

Az üzemeltetési szerződés megszüntetésével az Önkormányzat és az AGORA Szombathelyi Kulturális Központ között létrejött használati megállapodás hatályát veszti, tekintettel arra, hogy a használati szerződés 8. pontjában foglaltak szerint annak hatálya az üzemeltetési szerződés hatályával egyező időtartamra áll fenn.

Az ingatlan üzemeltetésének átadásához szükséges továbbá az AGORA Szombathelyi Kulturális Központ által kötött, az ingatlan használatára vonatkozóan fennálló szerződések megszüntetése is 2021. augusztus 15. napjával, amiről az AGORA Szombathelyi Kulturális Központ igazgatója gondoskodik.

Tájékoztatom a Tisztelt Közgyűlést, hogy az MMIK NKft. szándéknyilatkozatot adott ki arra vonatkozóan, hogy az épület leendő üzemeltetőjeként szándékéban áll a Mesebolt Bábszínház, a LORIGO Táncsport Egyesület, a Szombathelyi Vasútmodellező és Vasútbarát Egyesület, valamint az Ungaresca Néptáncegyüttes számára továbbra is teret biztosítani az épületben.

Kérem a Tisztelt Közgyűlést, hogy az előterjesztést megtárgyalni és a határozati javaslatban foglaltakat elfogadni szíveskedjen.

**Szombathely, 2021. július 22.**

 **/: Dr. Nemény András :/**

**Határozati javaslat**

**........../2021. (VIII.2.) Kgy. sz. határozat**

1. Szombathely Megyei Jogú Város Közgyűlése úgy döntött, hogy a Szociális és Gyermekvédelmi Főigazgatóság és Szombathely Megyei Jogú Város Önkormányzata között a Szombathely, Ady tér 5. szám alatti, 5941/7 hrsz.-ú, kivett kultúrház megnevezésű ingatlanra vonatkozóan 2013. december 12. napján létrejött üzemeltetési szerződés 2021. augusztus 15. napjával, közös megegyezéssel kerüljön megszüntetésre, egyúttal felhatalmazza a polgármestert a megszüntetésről szóló megállapodás aláírására.
2. A Közgyűlés megállapítja, hogy fenti ingatlan használatára vonatkozóan a Szombathely Megyei Jogú Város Önkormányzata és az AGORA Szombathelyi Kulturális Központ között létrejött használati megállapodás, a megállapodás 8. pontjában foglaltak szerint 2021. augusztus 15. napjával hatályát veszti.
3. A Közgyűlés felkéri az AGORA Szombathelyi Kulturális Központ igazgatóját, hogy a használókkal fennálló szerződések 2021. augusztus 15. napjával történő megszüntetése érdekében a szükséges intézkedéseket tegye meg.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Horváth Zoltán, az AGORA Szombathelyi Kulturális Központ igazgatója)

**Határidő:** azonnal